На основу члана 8. став 1. Закона о Народној скупштини („Службени гласник РСˮ, број 9/10) и члана 238. став 5. Пословника Народне скупштине („Службени гласник РСˮ, број 20/12 - пречишћен текст),

Народна скупштина Републике Србије, на Деветој посебној седници у Дванаестом сазиву, одржаној 29. децембра 2021. године, донела је

**З А К Љ У Ч A K**

**поводом разматрања Редовног годишњег извештаја Повереника за**

**заштиту равноправности за 2020. годину**

1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2020. годину целовито приказао активности у области заштите од дискриминације.

2. Народна скупштина констатује да је дошло до напретка у нормативном оквиру у области родне равноправности и забране дискриминације и позива Владу на даље континуирано предузимање активности на усаглашавању прописа са међународним стандардима, ради унапређења положаја и остваривања равноправности свих друштвених група.

3. Народна скупштина поздравља усвајање нових стратешких докумената, као што су Стратегија за превенцију и заштиту деце од насиља, Стратегија за спречавање и борбу против родно заснованог насиља према женама и насиља у породици и Стратегија за родну равноправност, те позива Владу на усвајање осталих стратешких докумената чије важење је истекло.

4. Полазећи од налаза Повереника који се односе на кризне ситуације, Народна скупштина указује на потребу укључивања стручњака из различитих области, као и представника рањивих група, односно њихових организација и институција за заштиту људских права, у процес израде процедура за поступање у кризним ситуацијама. Потребно је предузимати мере у циљу подстицања волонтерског рада и друштвене одговорности.

5. Ради остваривања равноправности и заштите од дискриминације, потребно је промовисати националну, етничку, верску, културну и другу разноврсност и међукултурни дијалог, узајамно поштовање и сарадњу.

6. У циљу унапређивања положаја Рома, посебно Ромкиња и ромске деце, Народна скупштина указује на потребу јачања капацитета пре свега на локалном нивоу, уз остваривање међуресорне сарадње различитих актера и успостављање интегрисаних услуга у погледу обезбеђивања личних докумената, приступа адекватном становању, здравственим, образовним и услугама социјалне заштите, као и запошљавању.

7. У циљу заштите особа са инвалидитетом, Народна скупштина позива Владу да интензивира рад на унапређивању архитектонске и информационе приступачности, односно примену универзалног дизајна у свим областима, са циљем омогућавања несметаног приступа јавним објектима и површинама, превозу, информацијама, комуникацијама и услугама за особе са инвалидитетом, лица која се отежано крећу, старије суграђане и децу.

8. Позива се Влада да континуирано извештава Народну скупштину о спровођењу овог закључка.

9. Овај закључак објавити у „Службеном гласнику Републике Србијеˮ.

РС Број 100

У Београду, 29. децембра 2021. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

Ивица Дачић